35. schôdza NR SR - 9.deň - A. dopoludnia
Dátum: 2025-06-10
Poslanec: Jakab, Július (SLOVENSKO)
Druh vystúpenia: Vystúpenie v rozprave

2. Dobrý deň prajem, dámy a páni, zišli sme sa tu, aby sme rokovali o správe o pokroku Slovenskej republiky. A ja vám hovorím, že keby ten názov nebol predpísaný, tak táto správa sa tak volať nemôže, pretože to nie je žiadna správa o pokroku, ale to je správa o úpadku Slovenskej republiky a dokazuje to táto správa na každej jednej strane. Tak poďme si túto správu pozrieť a začnime rovno stranou číslo dva, ktorá nám vlastne zhŕňa úplne celé snaženie a babráctvo súčasnej vlády. A budem čítať, strana dva: Cieľom vlády naďalej ostáva zastavenie rastu dlhu poklesom schodku k 3 % HDP, bez ďalších konsolidačných opatrení by deficit ostal blízko úrovne 5 % HDP a dlh tak naďalej prudko rástol. Čiže toto je jedna veta z tohto, z tejto správy o úpadku Slovenskej republiky, ktorej sa idem teraz venovať. Pretože súčasná vláda veľmi rada hovorí, keď už chodia do televíznych diskusií alebo kadetade, robia si svoje tlačovky aj nedeľné. Stále rozprávajú o tom, aké rozvrátené financie po predchádzajúcich vládach Matoviča, Hegera a Ódora zdedili. A keďže oni to rozprávajú stále, musím to povedať aj ja, aká je skutočnosť, aká je pravda a čo si súčasná vláda vymýšľa a čím sa zase zakrýva, tak ako sa osem rokov predchádzajúcich svojich dvoch vlád zakrývali jedenapolročným obdobím Radičovej. Takže poďme sa pozrieť na ten dlh. Poďme sa pozrieť na to, čo súčasná vláda zdedila, od čoho sa odrazila a kam to dobačovala. Čistý a hrubý dlh, to sú dva pojmy, ktoré sa miešajú, ktoré mieša súčasná vláda a nehovorí ľuďom pravdu. Hovorí vždy len to číslo, ktoré im vyhovuje, aby ich zavádzala. Povedzme si, čo je čistý a hrubý dlh. Hrubý dlh je, ja to poviem na takom príklade, aby to aj ľudia pochopili, ktorí nás pozerajú alebo počúvajú. Hrubý dlh je, keď idete do banky a zoberiete si úver a ten úver sčasti použijete na niečo, čo nutne potrebujete a časť z neho si necháte dajme tomu na svojom bežnom účte na horšie časy. Hrubý dlh je všetko, čo ste si v banke požičali, dajme tomu 24-tisíc eur. A z toho ste minuli na niečo, čo ste nutne potrebovali 12-tisíc eur a 12-tisíc eur ste si na účte nechali na horšie časy. To znamená, že hrubý dlh je 24-tisíc eur, všetko, čo ste si z banky požičali, ale čistý dlh je len to, čo ste reálne minuli, to, čo ste reálne minuli. A to je tých 12-tisíc eur. Pretože tých zvyšných 12, ktoré vám zostali na účte, by ste predsa kedykoľvek vedeli tej banke zaplatiť a ten svoj dlh znížiť. Preto sa objavujú dve terminológie. Jeden je hrubý dlh a druhý je čistý dlh. Súčasná vláda veľmi rada hovorí o tom, aký hrubý dlh zdedili po predchádzajúcich vládach. A hovorí to preto, pretože zamlčiava fakt, že predchádzajúca vláda, vláda Igora Matoviča, si dokázala na trhu požičať miliardy eur za 0 % úrok. A že Igor Matovič vtedy tento čas využil veľmi dobre, že na trhu bola možnosť požičať si miliardy eur za 0 % úrok, čiže po rokoch splatíte len to, čo ste si požičali, nič navyše. A požičal si tých peňazí viac, ako potreboval, pretože boli zlé časy, mohli byť horšie časy, zdedil prázdnu pokladnicu, chcel do tej pokladnice tie peniaze dať navyše, aby bola rezerva a z tej rezervy žije súčasná vláda doteraz. A to vláda nerada hovorí, pretože hrubý dlh, áno, Igor Matovič zvýšil. Ale neminul všetky peniaze a tak súčasná vláda nehovorí o vývoji čistého dlhu, pretože by museli priznať, že Igor Matovič hospodáril dobre a dokonca lepšie ako oni sami. A keďže tu máme ministra financií, tak ja by som preveril jeho znalosti z matematiky, tak si poďme povedať, aký bol ten čistý a hrubý dlh. Čistý dlh za rok, poprosím vás, páni, potichšie dobre? Ďakujem. Čistý dlh v roku 2019, na konci roka 2019 bol 40 miliárd eur a na konci roku 2022, keď Igor Matovič končil vo vláde, bol 52,4 miliardy eur. Rozdiel 12 miliárd eur. Samozrejme, môžeme sa baviť o mesiacoch, lebo Igor Matovič nastúpil až v marci a, samozrejme, ak započítame aj Eduarda Hegera, ktorý vlastne viedol vládu do začiatku mája, môžeme to pokojne prepočítať, čistý dlh, aj po mesiacoch. Stále to vyjde 12 miliárd eur. Keď započítam celé obdobie vlády Igora Matoviča aj s Eduardom Hegerom, je to 12 miliárd eur čistého dlhu. A to je to, čo hovoríme neustále, že to je 12 miliárd eur, o ktoré zvýšil dlh Igor Matovič za 3 roky, a teda 4 miliardy eur ročne priemerne. Ale za tie miliardy sa dokázal o tých obyvateľov postarať. A znova sa k tomu vraciam, Peter Pellegrini na svojej pamätnej tlačovke s ministerkou Sakovou, keď nevedeli, že sú zapnuté mikrofóny, hovoril, že bude to drahé, ale tie peniaze musia nájsť oni. A tak to aj bolo, že v štátnej pokladnici bolo približne jeden a pol až dve miliardy eur, keď prišiel Igor Matovič do vlády, nebolo na fungovanie, na financovanie pandémie a aj tak dokázal za tri roky hospodáriť lepšie ako priemer krajín Európskej únie a Eurozóny. Ale k tomu sa ešte dostaneme. Čiže povedali sme si, čistý dlh, že čistý dlh sa zvýšil o 12 miliárd eur, ale hrubý dlh bol vyšší. Áno, bol vyšší, pretože ako som hovoril na začiatku, Igor Matovič si požičal peniaze za 0 % úrok a naplnil nimi štátnu kasu. Pokojne minister financií, keď rozpráva o tom, aký, aký bol hrubý dlh a aký ho zdedil, nech hovorí, aj o koľko mu pribudlo miliárd eur v štátnej pokladnici, z ktorých žije dodnes. A to nehovorím ja, ale hovorí to šéf ARDALU, že táto pôžička, ktorú urobil Igor Matovič, miliardy eur za 0 % úrok, drží Slovensko a súčasnú vládu nad hladinou doteraz. Čiže to sme si povedali čistý dlh. Jasná a jednoduchá matematika. Povedali sme si aj hrubý dlh. Tam je ten rozdiel, že Igor Matovič minul 12 miliárd eur za tri roky a hrubý dlh bol zvýšený za to jeho obdobie približne o tých 20 miliárd eur. A ten rozdiel môže minister financií nájsť v štátnej pokladnici, ale on ho tam proste nehľadá, pretože to by bola nepríjemná pravda a nepríjemné vysvedčenie pre neho samého, aj pre súčasnú vládu. Ak je toto príliš ťažká matematika, tak si dajme ľahšiu. Pardon. (Rečník si odkašľal.) Ak je toto príliš ťažká matematika, dajme si ľahšiu matematiku. Dvanásť verzus dvanásť. Keď hovorím o dvanástich miliardách Igora Matoviča, za tri roky štyri miliardy priemerne ročne, tak sa pozrime aj na to, že súčasná vláda tiež zvýšila za svoje jedenapolročné obdobie čistý dlh o úroveň 12 miliárd eur, čiže ich normálne minuli. Rozdiel v tom je, že Igor Matovič ich minul za 3 roky najväčších kríz, kedy financoval kurzarbeit, živnostníkom pokles tržieb, dôchodcom zvýšil dôchodky historicky, platy učiteľom, zdravotníkom zvýšil historicky. Bola, boli peniaze na energopomoc, aj na pomoc obyvateľstvu v tých najhorších časoch. Dokonca bolo aj 200 eur na dieťa a toto všetko minul Igor Matovič 12 miliárd eur za 3 roky najväčších kríz. Súčasná vláda žiadnu krízu nemá a 12 miliárd eur minula za polovičný čas, za jeden a polroka. A pritom neponechala ani tie výhody ľuďom a o všetko ich vo svojich konsolidačných ožobračovaniach pripravili. A postupne aj pripravujú a chystajú ďalšie ožobračovanie. Takže toto je zásadný rozdiel. Igor Matovič minul 12 miliárd eur za tri roky, ľudia mali dostatok a boli najväčšie krízy, súčasná vláda minula 12 miliárd eur za jeden a polroka, za polovičný čas, ľudia o všetko prichádzajú, a dokonca si tie peniaze ešte požičiavajú aj historicky draho. Ak ani matematika dvanásť verzus dvanásť proste že je príliš komplikovaná, tak poďme si povedať ešte jednoduchšiu matematiku. Toto pán minister by určite mohol zvládnuť, aby sme si konečne povedali pravdu a povedali si fakty. Povedzme si teda deficit verejných financií. To zadlžovanie Slovenska v rokoch 2020, 2021, ´22, ´23, ´24, ´25, to, čo aj plánuje súčasná vláda a ako oni míňajú. Keď som hovoril o tých dvanástich miliardách, že Igor Matovič minul za tri roky, čiže priemerne štyri miliardy ročne, zapamätajme si, že štyri miliardy ročne zadlžil Igor Matovič Slovensko. Štyri, štyri. Tak keď sa pozrieme na to, koľko zadlžuje Slovensko súčasná vláda, tak nám nebudú stačiť prsty na jednej ruke, ale budeme si musieť pomôcť až dvomi. Čiže súčasná vláda zadlžuje Slovensko tempom sedem miliárd eur ročne, sedem miliárd eur ročne. A to je ten brutálny rozdiel. Štyri miliardy eur ročne za Matoviča, všetci mali plné peňaženky, rodinám sa darilo lepšie ako kedykoľvek predtým, dôchodcovia mali viac ako kedykoľvek predtým, zamestnanci mali historicky navýšené platy. Štyri miliardy ročne verzus sedem miliárd eur za súčasnej vlády, všetci o všetko prichádzajú, je historické zadlžovanie a ešte aj s historicky vysokým úrokom. Ak ani toto súčasná vláda nechce pochopiť a chce sa tejto pravde vyhýbať, tak si poďme povedať niečo, možno kde nám bude stačiť päť prstov na ruke. Dúfam, že do päť tu už vie napočítať absolútne každý a ja si pomôžem aj citátmi ministra Kamenického, ktoré za ostatný rok a pol porozprával. Totižto celá tá bájka o rozvrátených financiách ministrom Kamenickým a Robertom Ficom a celou touto vládou, ktorú tak veľmi radi opakujú a sa tým zaštiťujú, presne takisto ako to robili medzi rokmi 2012 a 2020, keď sa stále vyhovárali na Ivetu Radičovú a na neviem koho všetkého, tak celú túto průpovídku postavili na tom, ako oni idú šetriť. Z toho, čo som vám hovoril pred chvíľou, je jasné, že neušetrili ani euro. Pretože nedá sa míňať takmer dvojnásobne viac, ako tie vlády predtým a niečo ušetriť. To sa nedá. Keď niekto niekomu dlhuje a popritom začne míňať dvakrát toľko a začne si požičiavať niekoľkonásobne drahšie a začne vytvárať ešte väčší dlh, samozrejme, neušetrí ani euro. A to urobila aj súčasná vláda, neušetrila ani jedno euro. A poďme sa pozrieť na taký údaj, ktorý má minister Kamenický veľmi rád a je to dlh, deficit v porovnaní s hrubým domácim produktom. Teda s tým, čo, aká je silná ekonomika danej krajiny a čo tí obyvatelia vyrobia. Akú hodnotu, akú hodnotu vyrobí ekonomika Slovenskej republiky. Pretože minister Kamenický hovoril viackrát, ako bude znižovať deficit, a teda to zadlžovanie krajiny každý jeden rok. A hovoril, že ideme znižovať deficit verejných financií o 1 % ročne, čo je v prepočte 1,4 miliardy eur. To hovoril minister Kamenický. Hovoril, že bude znižovať deficit o 1 % ročne. Hovoril dokonca aj to, že ak sa chceme dostať na tú polpercentnú konsolidáciu, ktorú mali napísané v programovom vyhlásení vlády, bavíme sa o dvoch až dva a pol miliardy eur, čo je jedna z najväčších konsolidácií, aké sme tu mali. 2-2 Čiže hovoril potom nielen o 1 %, že bude znižovať ten deficit, o 1 % HDP, ale o 0,5 % HDP. Už aj zmierňovali tie svoje ciele, ale poďme si povedať, že ako to dopadlo. Deficit, teda to zadlžovanie v porovnaní s HDP za vlád SMER-u, odkedy nastúpili, rok 2023, 5,2 % bol deficit Slovenska v porovnaní s HDP, rok 2024 5,3 % HDP zadlžovanie Slovenska a rok 2025 je naplánovaný na 5 % HDP. Chceli menej, ale vyzerá to, že bude päť a potvrdzuje to aj minister Kamenický, ktorý o tom hovoril minulý týždeň, potvrdzuje to Rada pre rozpočtovú zodpovednosť. Čiže poďme si povedať, ako dopadli tie deficity, ako dopadlo to zadlžovanie v porovnaní k hrubému domácemu produktu. Tie miliardy, ktoré zadlžujú, je 5 % hrubého domáceho produktu za rok 2023, 5 % hrubého domáceho produktu za rok 2024 a 5 % hrubého domáceho produktu za rok 2025. No tak to poďme teraz skontrolovať s tými slovami, ktoré povedal minister Kamenický, keď sľuboval, že to bude znižovať o 1 % ročne. No tak podľa mňa päť mínus jedna by bolo štyri a potom mínus jedna by bolo tri, ale v skutočnosti je to päť, päť a päť. Čiže míňa ako po nebohom, on ešte nebol schopný ušetriť ani euro. On nebol schopný ten deficit znížiť vlastne nikam. Tak si povedzme, skonfrontujme ho s tým miernejším cieľom, ktorý mali nastavený v programovom vyhlásení vlády, že to budú ročne znižovať o 0,5 %. No tak 5 mínus 0,5 je 4,5 a mínus 0,5 by bolo 4, ale aký je výsledok 5, 5, 5. Oni nevedia šetriť. A keď to chcete porovnať s Igorom Matovičom, tak v čase najťažších kríz, keď bola pandémia covidu, keď boli zavreté fabriky a bolo treba dotovať aj firmy, aj mzdy, aj živnostníkom, vtedy bol deficit na úrovni 5 % HDP. Preto hovorím, že súčasná vláda nemá absolútne žiadnu krízu. Míňajú brutálnym spôsobom, dvakrát viac ako Igor Matovič, dvakrát rýchlejšie ako Igor Matovič za niekoľkonásobne predražené pôžičky a neznižujú ten dlh vôbec, ani to zadlžovanie Slovenska nezastavujú, práve naopak, úplne ho dávajú až do nebies, až do nebies. Čiže znova si povedzme, aj Správa NKÚ, ktorú som tu citoval minulý týždeň, kedy povedali, že tento deficit, toto zadlžovanie Slovenska sa stáva najhorším spomedzi všetkých európskych krajín. A znova si zoberme to obdobie, na ktoré sa stále vyhovárajú, Matovič, Heger, Ódor. Keď zoberiem volebné obdobie 2020, 2021, 2022 a 2023 a zoberiem všetky tieto roky dokopy, tak vtedy vláda vládla a hospodárila lepšie ako priemer krajín Európskej únie, ako priemer krajín eurozóny. Čo hovorí súčasná tabuľka Európskeho štatistického úradu, že Slovensko, minister Kamenický s Robertom Ficom hospodária ako štvrtí najhorší z celej Európskej únie. A k tomu priemeru Európskej únie, počas ktorej to bolo v rokoch 2020, ´21, ´22, ´23 sa nepribližujú ani z druhej galaxie, tak ďaleko sú. Čiže toto sú čísla, ktoré rozpráva minister Kamenický, že sa vyhováral na predchádzajúce vlády, že si stanovoval nejaké ciele a že nedodržal ani jeden. A že plytvajú, míňajú, rozhadzujú tie peniaze a vy sami dobre viete, že kam, že majú nedostatočný výber dane, pretože znížili trestné sadzby, že uvalili proste transakčnú daň na firmy. Tam sú peniaze, ktoré firmy momentálne odlievajú do zahraničia, že firmy opúšťajú Slovensko, fabriky končia, Ecco v Martine, investície vo Volkswagene alebo v Stellantise v Trnave, ktorý vyrába Peugeot, Citroen, proste odchádzajú zo Slovenska. Tam všetky peniaze sú, ktoré mohli byť na Slovensku, keby súčasná vláda nepristupovala k tomu devastačným spôsobom. Čiže keď sa vrátim k tejto správe o úpadku, pretože o pokroku, celú som si ju prečítal, o pokroku tam nie je ani nič. Ona sa tá správa len tak volá, lebo sa tak volať musí. Tak skončím na druhej strane, ktorá hovorí, že cieľom vlády zostáva zastavenie rastu dlhu poklesom schodku k 3 % HDP. Kedysi hovorili, že to dosiahnu v 2027. Teraz hovoria, že to možno dosiahnu 2028, o rok budú hovoriť, že to dosiahnu tak v roku 2030. Pretože tie skutky, ktoré robia jasne hovoria, že nešetria ani jedno jediné euro. A keď hovorím, že ten vývoj deficitu je na úrovni 5 % plus každý jeden rok, čo sú pri moci, tak ja gratulujem teda ministrovi financií, že v konsolidáciách ožobračuje ľudí, za minulý rok 1,9 miliardy, za tento rok 4,2 miliárd a za dva roky sa mu podarilo skonsolidovať 0,2 %, čo je nula, nič. Takže všetci ľudia si môžu klásť otázku, kde všetky tie miliardy, keď míňa dvojnásobne ako Igor Matovič a keď vás ešte všetkých ošklbal v tých konsolidáciách, kde tie peniaze končia? A tam si môžete spomenúť na všetky tie kauzy. Na všetky vily, ktoré sú financované z eurofondov, ktoré mohli byť použité na iné účely. Tam si môžete pozrieť všetky tie zbytočné ministerstvá a halu za 20 mil. a tryskáče súkromné, a tie, ktoré sedia na bratislavskom letisku a ani nelietajú. Alebo tie vrtuľníky alebo čapice, alebo košele z kávových zŕn, alebo čokoľvek iné. Dokonca tuná tá vila za 4 mil. teraz, ktorú rekonštruovali pre Rašiho, a ktorý hovoril, že ako teda keď mu povedia, tak sa do nej presťahuje. Tak teraz hovorí, že sa tam ani nepresťahuje. Zbytočne vyhodené 4 mil. von oknom na zrekonštruovanú luxusnú vilu, do ktorej sa odmieta predseda parlamentu teraz nasťahovať. Takže to je bačovanie súčasnej vlády. Keď sa bavíme aj o tom, že ako si tie peniaze súčasná vláda požičiava, tak si povedzme, aký je fakt. Keď sme hovorili, že za vlád Igora Matoviča bol dlh v priemere alebo deficit v priemere 4 miliardy eur ročne, tak náklady na správu dlhu boli približne 1 miliarda eur ročne. Čiže Slovensko potrebovalo na trhu nájsť 5 miliárd každý jeden rok. V súčasnosti pri tom, ako vláda míňa obrovské peniaze, ale zároveň si veľmi draho požičiava, tie náklady na financovanie dlhu neúmerne rastú. A tak sa dostávame do situácie, kedy Slovensko si nepotrebuje požičiavať 5 miliárd eur ročne na to, aby vedelo fungovať, ale bude si požičiavať a požičiava si 10 miliárd plus ročne. A to nehovorím ja, znova, to nám povedal šéf ARDAL-u na výbore, že je to proste neúnosné tempo a nevie, kde na trhu tie peniaze bude hľadať. Preto keď pán minister potom sa tu rozčuľuje, že my mu vyčítame alebo my mu hovoríme, že nevie na tom trhu peniaze nájsť a že chodí kadetade po Švajčiarsku a tak ďalej a on potom sa rozčuľuje, že to tak vôbec nie je. Tak viete čo, tak pozrite si, čo hovoril pán Bytčánek na výbore, si to prehrajte a potom budete rozumieť, že prečo tie peniaze neviete nikde nájsť a keď ich tak hľadáte, tak potom za ne musíte platiť obrovské úrokové sadzby. Však povedzte, za koľko si požičiavate peniaze? Keď Matovič si ich požičiaval za 0 % a vy si ich požičiavate za 3-4 %, tie dlhopisy. Však povedzte, povedzte ako narastú náklady na dlh. Neoháňajte sa tu len Švajčiarskom, ako ste išli do Švajčiarska získavať nové príležitosti. Porozprávajte o tom, koľko peňazí ročne míňate v miliardách. Povedzte to v miliardách, oproti tomu, ako to bolo za predchádzajúceho volebného obdobia a koľko tieto peniaze slovenských daňových poplatníkoch stoja na úrokoch a na správe tohto dlhu. Však to porozprávajte, ako vám to narastá a ako to skončí, že z 1 miliardy správy dlhu vyrábate 3 miliardy správy dlhu každý jeden rok. Tak povedzte to. Poďte povedať o úrokových sadzbách, o tom, aké sú rozdiely medzi tým, ako si požičiavajú dlhopisy Nemci a Slováci, o tom, ako iné krajiny tento rozdiel znižujú, a u nás sa neznižuje vôbec, práveže ešte aj kus narástol. Tak to poďte porozprávať, že ako to je, pán minister, s tým požičiavaním peňazí, ale chcem konkrétne čísla, koľko miliárd ročne míňate oproti tomu, ako ich míňali predchádzajúce vlády, na ktoré sa tak veľmi vyhovárate a koľko tých úrokov vy platíte a koľko platia oni. A ako si požičiavate v porovnaní s inými krajinami a ako sa im darí to znižovať a vám vôbec. Poďme sa o tom porozprávať. Zhodou okolností minulý týždeň Európska komisia zverejnila hodnotenie a odporúčania pre jednotlivé krajiny, čo by mali ich vlády robiť. Tak ja som si to prečítal, možno ste si to prečítali aj vy. Poviem to veľmi v skratke. Vyčítajú nám veľmi drahú pracovnú silu. Neviem, či ste si všimli, pán minister, ale oproti iným krajinám, ktoré sú okolo nás, zoberme si V4, máme najdrahšiu pracovnú silu. Podnikatelia musia najviac platiť za pracovnú silu na Slovensku, toľko neplatia ani v Maďarsku, v Česku ani v Poľsku, a pritom sú ešte najviac zdaňovaní na Slovensku. Keď to prepočítal INES, 27,3 % daňové zaťaženie, to je tá zvýšená vaša daň z príjmu právnických osôb na 24 % plus napočítaná transakčná daň. 27,3 % daňové zaťaženie oproti Česku, ktoré má 21 %, Poľsku, ktoré má19 % a Maďarsku, ktoré má, myslím, 9 %. Takže všade majú nižšie daňové zaťaženie a platia menej za pracovnú silu, na Slovensku majú najväčšie daňové zaťaženie a platia najviac peňazí za pracovnú silu. A čo z toho vidia ľudia, keď tie firmy sú teda tak zdaňované a toľko platia za pracovnú silu? Vidia z toho najnižšiu priemernú mzdu spomedzi všetkých týchto krajín. Slovensko má niečo vyše 1 500 eur mesačne v hrubom priemernú mzdu, Maďarsko má 1 600 eur mesačne priemernú mzdu, Česko má takmer 1 900 eur mesačne priemernú mzdu a Poľsko za minulý rok 2 100 eur mesačne priemernú mzdu podľa Štatistického úradu. Tak keď tie firmy tam majú nízke dane, málo platia za pracovnú silu a tí ľudia ešte omnoho viac vidia na výplatnej páske, tak ja sa pýtam, prečo by tie firmy zostávali na Slovensku a aj prečo by ľudia zostávali žiť na Slovensku, keď za to nevidia žiaden efekt. Jediné, čo vidia, sú obranné zákazky ministra Kaliňáka. Jediné, čo vidia, je, že odchádzajú firmy, ale nikto sa nepostaví za týchto ľudí. Jediné, čo vidia, je, že súčasný premiér chodí po celom svete, ale nie po krajinách, ktoré k nám dodávajú ekonomický kapitál, ale po krajinách, ktoré sú mu vzorom v autoritárskych režimoch a tam rozpráva o zmene politického systému a o tom, ako by zrušil niektoré politické strany alebo znížil ich počet. A inšpiruje sa Vietnamom, Čínou, proste normálne komunistickými krajinami. Tak toto sa mu páči, toto je ono. Namiesto toho, aby išiel do Nemecka, do Francúzska, do Španielska, do Rakúska, aby išiel rokovať s tými firmami. Ja ináč znova sa čudujem, hej, že čítal som, že Blaha s mladým Kaliňákom si vyžiadajú stretnutie vo Volkswagene kvôli prepustenému mužovi, ktorý dal dole dúhovú vlajku. Ja neviem, ja by som očakával, že táto vláda si vyžiada stretnutie vo Volkswagene, v Stellantise a v iných fabrikách, v ECCU, že bude chodiť do západných krajín sa baviť s tými riaditeľmi, s tými akcionármi, aby neodchádzali investície zo Slovenska, aby neodchádzali proste firmy, fabriky, aby nezatvárali, aby 650 ľudí momentálne neštrajkovalo v Martine za to, že žiadajú väčšie odstupné, pretože fabrika končí na základe toho, že manageri vyhodnotili, že to daňové zaťaženie na Slovensku je neúnosné, že vyhodnotili, že transakčná daň sa absolútne neoplatí, tak toto nie. Súčasná vláda proste len dymové clony, dymové clony o tom, ako ide do Uzbekistanu, Kazachstanu. Však si povedzme niečo o tom Uzbekistane, pán minister financií, povedzte mi, ako je výkonná ekonomika Uzbekistanu, lebo keď neviete, ja vám to poviem. Slovensko je deväťkrát silnejšia ekonomika s 5,5 mil. ľudí oproti Uzbekistanu, ktorý má 35 mil. obyvateľov, prepočítané v HDP na obyvateľa. Deväťkrát silnejšia ekonomika. Priemerná mzda na Slovensku je niečo vyše 1 500 eur mesačne. Viete, aká je v Uzbekistane? Tam zarobíte tak 300, 10 %, každý desiaty obyvateľ Uzbekistanu nemá ani 40 eur na život na mesiac. Tak s takou ekonomikou sa idete rovnať. To je to, čo vám stojí za návštevu, aby tam išiel premiér porozprávať svoje bludy o tom, ako treba zmeniť politický systém, ako sú štyri strany vo vládnej koalícii pohroma, ako treba mať hádam jednu stranu a všetku opozíciu treba zlikvidovať, a tých, ktorí sa postavia proti režimu, tak ich treba zlikvidovať. Ja hovorím, že Robert Fico podľa mňa nenávidí Slovensko a jeho obyvateľov, pretože sa o nich nestará. Fabriky zatvárajú a oni riešia zástupné témy. Oni riešia dve pohlavia, oni riešia Uzbekistan, dymové clony, dúhové vlajky namiesto toho, aby riešili obyvateľov, ktorí, milión nevie ušetriť ani euro zo svojej výplaty. Rodiny s deťmi sa majú najchudobnejšie, ako sa kedy mali, pretože ste ich pripravili o daňový bonus na dieťa, ktorý im dal trochu nadýchnuť, ktorý trocha povzbudil tie rodiny, že mať deti je dobrá vec, že môžu byť aj vzdelané a môžu im zaplatiť či nové topánky, oblečenie, alebo nové krúžky. Na toto by ste sa mali zaoberať, týmto by ste sa mali zaujímať a nie chodiť po Vietname, Číne a neviem kde kade.